Ljósmyndasýningin „ Íþróttir í 100 ár , saga í máli og myndum , “ verður opnuð í dag , föstudaginn 4. desember , á fyrstu hæð í suðurhluta hússins að Stillholti 16 - 18 á Akranesi . Það eru Haraldur Sturlaugsson og Friðþjófur Helgason sem standa að þessari sýningu og hafa þegið aðstoð víða að en fyrst og fremst farið í smiðju til Helga Daníelssonar og Ljósmyndasafns Akraness . Texti og myndir komu einnig frá vefsíðunni www.haraldarhus.is Að sögn Haraldar Sturlaugssonar forvígismanns sýningarinnar er efnt til hennar í virðingarskyni við þá sem rutt hafa brautina , haldið íþróttakyndlinum á lofti og látið enga fyrirhöfn verða of mikla til að ná settu marki . Þróun og saga íþróttanna er í byrjun að nokkru samofin Ungmennafélagi Akraness sem stofnað var 23. janúar 1910 . Þá fyrst komst skipulag á íþróttastarf á Akranesi og allar götur síðan hefur Akranes verið rómaður íþróttabær . Á sýningunni er að finna myndir úr litríkri sögunni frá 1910 til 2010 og eiginlega allt frá því að Ólafur Finsen héraðslæknir , Thor Jensen athafnamaður og Magnús Ólafsson kaupmaður og ljósmyndari hófu að kenna ungum mönnum leikfimi og líkamsrækt rétt fyrir aldamótin 1900 . Haraldur segir að reynt hafi verið að fá myndir af sem flestum afreksmönnum Akurnesinga í íþróttum fyrr og síðar , meðal annars í knattspyrnu , sundi , badminton , fimleikum og golfi . Á sýningunni eru einnig myndir af mörgum öðrum sem stóðu sína plikt í sambandi við allt starf á íþróttasviðinu . Margir ljósmyndarar hafa komið hér við sögu og er ská um þá sem vitað er um á vefsíðunni haraldarhus.is Sýningin „ íþróttir í 100 ár “ verður í fyrstu opin föstudaginn 4. desember kl. 18 - 20 og laugardag og sunnudag 5. - 6. desember kl. 16 - 20 . Um framhald sýningarinnar verður tilkynnt síðar . Væntanlega mun það koma mörgum sýningargestum á óvart hve mikið myndefni er til frá þessum 100 árum , ekki síst frá fyrstu áratugunum . Hressir keppnismenn fæddir 1916 og 1917 munu opna sýninguna formlega á föstudag með dyggri aðstoð fyrsta methafa af Akranesi í frjálsum íþróttum frá árinu 1945 og Helga Dan. Í tilkynningu frá aðstandendum sýningarinnar segir að þeir lofi því að engar ræður verði fluttar en áhersla lögð á samveru , áhorf og vegglestur . Tónlist í bakgrunni verður að hætti Flosa Einarssonar . Allir sem kunna að hafa áhuga á sýningunni eru hjartanlega velkomnir alla dagana , segir einnig í tilkynningunni .